2. septembril 1912.a. õnnistati Nikolai Opatzky projekti järgi ehitatud Narva Peetri koguduse koolimaja, mille ehitamiseks oli F. G. Tannenbergi algatusel raha kogutud kakskümmend aastat. Koolis oli neli klassi, 1916.a. õppis koolis 146 õpilast. I Maailmasõja järel ei olnud kogudus enam suuteline kooli ülal pidama ja 1920 loobus sellest. Kuni 1931.a. tegutses majas linna II algkool. Seejärel oli maja Peetri koguduse pastoraadiks. II Maailmasõja ajal oli majas nii vene kui saksa sõjaväestaap, hiljem linna erinevad koolid ja Laste Muusikakool.